P. Paška, poslanec: (2003-06-25):
Som prvý rok v parlamente, ale už po niekoľký rok počúvam ako občan v správe Všeobecnej zdravotnej poisťovne, v koľkých miliardách sa pohybuje deficit. Moja otázka nielen ako poslanca, ale aj ako občana znie, kto a kedy a z čoho tento deficit zaplatí, pretože sú to reálne peniaze, ktoré reálne patria niekomu, reálnym vlastníkom. Druhá axióma, ktorá sa používa ako neuveriteľne silný argument dôvodu kolapsu financovania zdravotníctva, rastúce náklady na lieky. Áno, existuje indukovaná preskripcia, ale štát, minimálne rezort zdravotníctva má už niekoľko rokov v rukách všetky nástroje, ktorými môže túto tzv. indukovanú preskripciu obmedziť. Dovolím si ctenú snemovňu upozorniť na jediný fakt, že liek je dneska v systéme slovenského zdravotníctva jediný reálny hodnotový ekvivalent. Je to aj preto, že ho 80 % dovážame a jednoducho jeho hodnota je vyjadrená silou slovenskej koruny v parite kurzu, ktorým sa prepočítava. Tretia axióma, a tá je tiež pomerne iritujúca, penále. Ak existuje rovnosť prístupu k trhu, ak existujú šance a parita na trhu a ak dnes je prevažná časť sektora v privátnych rukách a príslušenstvo pohľadávok tvorí všade na svete štandardný spôsob alebo je štandardným ekonomickým nástrojom v rovnosti prístupu na trhu, nerozumiem, prečo sme hlavne v poslednom období svedkami interpretácie obrovskej nemorálnosti používania príslušenstva, ako keby všetci tí, ktorí prišli na trh, v podmienkach stanovených zákonom, v podmienkach stanovených trhom uplatnia štandardný ekonomický nástroj, boli tí najväčší triedni nepriatelia, ktorí dnes v tom systéme sú. Ďakujem vám veľmi pekne. P. Rusko, podpredseda NR SR: Ďakujem pekne, pán poslanec. Vyhlasujem rozpravu za skončenú. Chce sa k rozprave vyjadriť predseda správnej rady pán Hlavačka? Nech sa páči. S. Hlavačka, predseda Správnej rady Všeobecnej zdravotnej poisťovne: Ďakujem veľmi pekne. Len veľmi krátko. Chcel by som sa vyjadriť k tým penále. Všeobecná zdravotná poisťovňa nenapáda to, že si majú ľudia uplatňovať svoje nároky. Poisťovňa tvrdí aj ja ako predseda jej správnej rady tvrdím, že keď nám Spoločná poisťovňa neodvedie 2,3 mld. z prerozdelenia a potom to penále má dopadať na Všeobecnú zdravotnú poisťovňu, ktorá z tohto dôvodu nemá finančné prostriedky, aby uhradila svoje záväzky, my to považujeme za problém. Čo sa týka rastu cien nákladov na lieky. Liek skutočne je ekvivalent jediný. Faktom ale zostáva, že hodnotiaca misia Svetovej zdravotníckej organizácie, ktorá tu bola v týchto dňoch a napr. hodnotila aj segment psychiatrie, kde sú celkom jednoznačne najvyššie nárasty na lieky, povedala, že čo sa týka liekov, skutočne liečime príliš liekmi a málo psychosociálnym vplývaním na pacienta. Takže toho roku sa prijali určité opatrenia, ktoré nám dávajú určité svetlo v tuneli. Tak Všeobecná zdravotná poisťovňa rozpracovala  tento sektor a dokonca roka by sme mali v tomto smere, čo sa týka nákladov na lieky, mať nejaké kroky, ktoré by mohli byť uspokojivejšie. Ďakujem veľmi pekne. P. Rusko, podpredseda NR SR: Ďakujem pekne. Chce sa vyjadriť spoločný spravodajca? Nie. Ďakujem pekne obom pánom. Prerušujem rokovanie v tomto bode programu. Pristúpime k nasledujúcemu bodu  programu, a to k návrhu účtovnej uzávierky Spoločnej zdravotnej poisťovne za rok 2002 . Návrh ste dostali ako tlač 230 a spoločnú správu výborov máte ako tlač 230a. Návrh uvedie predseda Správnej rady Spoločnej zdravotnej poisťovne pán Rudolf Martančík. Pán predseda, nech sa páči, máte slovo. R. Martančík, predseda Správnej rady Spoločnej zdravotnej poisťovne: Vážený pán predsedajúci, vážené panie poslankyne, vážení páni poslanci, dovoľte mi krátko uviesť pred vaším rokovaním účtovnú uzávierku Spoločnej zdravotnej poisťovne za rok 2002. Výsledky hospodárenia poisťovne aj v uplynulom roku odrážali dlhoročný konflikt medzi zdrojmi zdravotného poistenia a požiadavkami zdravotníkov na úhrady výkonov poskytnutej zdravotnej starostlivosti. Pokračujúci deficit verejných financií v tomto sektore sa aj napriek prijatým legislatívnym a iným opatreniam nepodarilo v uplynulom období znížiť. Oproti predchádzajúcemu roku však bol dosiahnutý stabilnejší stav v rozhodujúcich oblastiach výdavkov teda v ústavnej zdravotnej starostlivosti a vo výdavkoch na lieky. Aj napriek vynikajúcim výsledkom poisťovne v oblasti výberu poistného v hodnotenom období nedošlo paradoxne k zníženiu jej celkových záväzkov, skôr opak je pravdou. Príčina  tohto nelogického stavu je v pretrvávajúcom zle nastavenom systéme solidarity a prerozdelenia v rámci zdravotných poisťovní. Samosprávne orgány poisťovne sa intenzívne a pravidelne zaoberajú priebežnými výsledkami hospodárenia poisťovne. Prijaté opatrenia pre výkonné orgány smerujú k zabezpečeniu primeranej zdravotnej starostlivosti pre poistencov poisťovne. V tomto smere orgány poisťovne  chápu aj princíp prioritného uplatňovania solidarity v zdravotnom poistení. Správna rada Spoločnej zdravotnej poisťovne prerokovala a odsúhlasila návrh účtovnej uzávierky Spoločnej zdravotnej poisťovne za rok 2002 a navrhuje Národnej rade Slovenskej republiky tento materiál schváliť. Ďakujem vám za pozornosť. P. Rusko, podpredseda NR SR: Ďakujem pekne, pán predseda. Dávam slovo poverenému členovi Výboru Národnej rady Slovenskej republiky pre zdravotníctvo poslancovi Viliamovi Novotnému, aby podal správu o výsledku prerokovania návrhu vo výboroch Národnej rady. Nech sa páči, pán poslanec, máte slovo.